KIRJALLINEN KYSYMYS E-1077/03

esittäjä(t): Alexander de Roo (Verts/ALE) komissiolle

(31. maaliskuuta 2003)

Aihe: Romuajoneuvoja koskeva ympäristömaksu Alankomaissa

Kierrätysjärjestelmän rahoitus perustuu ympäristömaksun perimiseen. Jokaisen, joka Alankomaissa hakee ensimmäistä kertaa autolle rekisteriotteen osaa I, on maksettava ympäristömaksu. Kyseisen maksun suuruus on 45 euroa ja se on vahvistettu yleisesti sitovaksi 1. tammikuuta 2001 ja 31. joulukuuta 2003 välisenä aikana.

Ympäristömaksun perimisestä huolehtii ARN-yritys (Autorecycling Nederland), joka käyttää varat jätehuoltopalkkioiden maksamiseen. Jätehuoltopalkkioita maksetaan tiettyjen hallinnollisesti todennettavien purku- ja kierrätystoimien toteuttamisesta. ARN:n tehtäviin kuuluu määrittää, mitä purku- ja kierrätystoimenpiteitä on ensisijaisesti edistettävä ja yritys vahvistaa kunkin toimenpiteen, muovisten puskureiden irrottamisesta lasin sulattamiseen, suorittamisesta maksettavan palkkion suuruuden. Jätehuoltopalkkioiden suuruus on määritetty siten, että vahvistettujen toimenpiteiden toteuttaminen on kannattavaa liiketoimintaa kyseisille yrityksille. Yritykset voivat hakea palkkioita esittämällä vahvistetut tiedot mainittujen toimenpiteiden toteuttamisesta. Jätehuoltopalkkiot pannaan maksuun sen jälkeen, kun on tarkistettu, että purkaminen tai kierrättäminen on todella tapahtunut. Maksut perustuvat puretun tai kierrätetyn materiaalin painoon, eivät siis kertaluonteiseen summaan, joka maksetaan kustakin käsittelyyn otetusta romuajoneuvosta (lähde: Autorecycling Nederlandin verkkosivu).

Vastauksessaan (12. maaliskuuta 2003) Alankomaiden ympäristömaksua koskevaan kysymykseeni komissio toteaa, että yhden romuajoneuvon vastaanotto- ja kierrätyskustannukset nousevat kaikkiaan noin 100 euroon, mikä on ristiriidassa edellä annettujen ARN:n verkkosivulta saatujen tietojen kanssa.

Onko tässä kyse eurooppalaisesta keskiarvosta?

Onko kyse Alankomaiden viranomaisten Euroopan komissiolle ilmoittamasta summasta?

Mihin mainittu 100 euron summa perustuu?

Milloin Alankomaiden hallitus on vahvistanut, että autojen valmistajat ja tuojat maksavat keskimäärin 55 euroa kustakin romuajoneuvosta ja mistä lähtien ne ovat niin tehneet?

Margot Wallströmin komission puolesta antama vastaus

(15. toukokuuta 2003)

Komissio totesi parlamentin jäsenen kirjalliseen kysymykseen P-0380/03(1) antamassaan vastauksessa, että ajoneuvon takaisinotosta ja kierrätyksestä aiheutuvat kokonaiskustannukset ovat Alankomaissa noin 100 euroa romuajoneuvoa kohti. Komissio ei ole tietoinen siitä, onko tämä määrä eurooppalainen keskiarvo.

Arvio perustui ARN:n (Auto Recycling Nederland) toimittamiin tietoihin.

ARN:n vuotta 2001 koskevan ympäristöraportin mukaan kyseisenä vuonna käsiteltiin 278 972 romuajoneuvoa, joiden kokonaiskierrätyskustannukset olivat 26 643 000 euroa. Näin ollen kierrätyskustannukset olivat noin 100 euroa romuajoneuvoa kohti.

Ala itse on vahvistanut 45 euroa määräksi, jonka ajoneuvojen valmistajien ja maahantuojien on maksettava rahastoon. Alankomaiden hallitus (asunto-, maankäytön suunnittelu- ja ympäristöministeriö, VROM(2)) on sisällyttänyt 45 euron määrän lainsäädäntöön 1. tammikuuta 2001 alkaen (algemeen verbindend verklaring) ympäristönhoidosta annetun lain (Wet Milieubeheer) 15.36 artiklan mukaisesti(3).

(1) EUVL C 280 E, 21.11.2003, s. 53.

(2) VROM: Ministerie van Volkshuisvesting, Ruimtelijke Ordening en Milieubeheer.

(3) (Ks. Alankomaiden virallinen lehti nro 7, 10.1.2001 Mededeling van het algemeen verbindend verklaren van een overeenkomst over een verwijderingsbijdrage voor auto's.).